AIŠKINAMASIS RAŠTAS

Dėl savivaldybės nekilnojamojo turto nurašymo, išardymo ir likvidavimo

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija gavo Molėtų r. Suginčių pagrindinės mokyklos (toliau – mokykla) 2016 m. vasario 8 d. raštą Nr. V9-19 „Dėl Suginčių pagrindinės mokyklos patikėjimo teise valdomo nekilnojamojo turto pripažinimo nereikalingu ir negalimu naudoti“, kuriuo informuoja, kad mokyklos patikėjimo teise valdomas mokyklos-bendrabučio pastatas, pastatytas 1940 metais, nebenaudojamas. Pastatas yra senas, susidėvėjęs, reikalaujantis kapitalinio remonto. Išlaidos pastato remontui būtų ekonomiškai netikslingos. Raštu prašoma mokyklos-bendrabučio pastatą nurašyti, išardyti ir likviduoti.

Prie sprendimo pridedami: nekilnojamojo turto registro centrinio duomenų banko išrašas, pastatų išdėstymo schema, turto apžiūros pažyma, turto valdytojo įsakymas ir prašymas dėl pastato nurašymo, išardymo ir likvidavimo.

Parengto sprendimo projekto tikslas – nurašyti pripažintą nereikalingu ir negalimu naudoti Molėtų rajono savivaldybei nuosavybės teise priklausantį ir šiuo metu Molėtų r. Suginčių pagrindinės mokyklos patikėjimo teise valdomą mokyklos–bendrabučio pastatą, jį išardyti ir likviduoti.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 27 straipsnio 6 dalis;

Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo, patvirtinto Lietuvos Respublikos Vyriausybės 2001 m. spalio 19 d. nutarimu Nr. 1250 „Dėl Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo patvirtinimo“, 9.4, 13.1.1 papunkčiai;

Molėtų rajono savivaldybės turto, pripažinto nereikalingu arba netinkamu (negalimu) naudoti, nurašymo, išardymo ir likvidavimo tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-38 „Dėl Molėtų rajono savivaldybės turto, pripažinto nereikalingu arba netinkamu (negalimu) naudoti, nurašymo, išardymo ir likvidavimo tvarkos aprašo patvirtinimo“, 9.4, 12.1.1 papunkčiai;

Molėtų r. Suginčių pagrindinės mokyklos direktoriaus 2016 m. sausio 29 d. įsakymas Nr. V1-27 „Dėl nekilnojamojo turto pripažinimo nereikalingu Molėtų r. Suginčių pagrindinės mokyklos funkcijoms vykdyti ”.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – savivaldybei nuosavybės teise priklausantį turtą pripažinus nereikalingu ir negalimu naudoti, bus galima pastatą išardyti ir likviduoti.

Neigiamų pasekmių nėra.

**4. Priemonės sprendimui įgyvendinti**

Vykdyti Molėtų rajono savivaldybės tarybos sprendimą.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšos bus reikalingos pastato išardymui ir likvidavimui.

**6. Vykdytojai, įvykdymo terminai**

Molėtų r. Suginčių pagrindinė mokykla.